TWEE GEDENKBEELDE | Loer Toer
Côte d'Azur, Frankryk November 24, 2017 Leave a comment
Die ligging van die Poilu. Fort Carré regs bo.
Een uit die Eerste Wêreldoorlog; die ander, die Tweede … figure wat totaal uiteenlopend is, soos die oorloë wat hulle herdenk, so kontrasterend as die loopgrawe van Somme en Verdun, en die agterstraatfluistering van die Weerstand.
Poilu geraam met sipresbome
Die Poilu staan ver van die middedorp, oorkant die hawe aan die hange van Fort Carré, 'n onverbiddelike figuur, in 'n dik jasuniform, stewels, waterbottel, kossak en geweer. Van die sypaadjie, saam met die voetstuk staan hy twintig meter hoog, geraam met sipresbome. Die fronsende gelaat kyk ver oor die Baai van Engele in Nice se rigting.
Die gelaat kyk ver
Om die voetstuk is die name grafeer, die name … die name … Wie was Louis Roux ? Wie se vader was hy, wie se broer, wie se kind?
Die woord Poilu beteken harig of ongeskeer, wat tipies was van soldate in die loopgrawe. Die woord dui eintlik soldaat aan. En daar is 'n interessante, dog triestige legende oor die beeldhouer Henri Bouchard wat, ná die oprig van die figuur in 1918, selfmoord gepleeg het. Die rede, sê hulle, is dat hy het 'n fout gemaak met die figuur: die wapen is in sy linkerhand en dit was veronderstel om in sy regterhand te wees.
Poilu met die vuurwapen in die linbkerhand
Die ander standbeeld in is die middedorp van Antibes op Place de la Republique, waar die gedruis van mense oppad na die oudorp, 'n paar treë ver is. Dié figuur het geen uniform nie, het geen wapen nie, geen waterbottel en geen helm nie. As martelaar, is hy naak. Hy staan nie regop soos Poilu nie; hy is tussen arms en hande verwronge. In sy pyn, kyk hy af.
Denkmal vir die martelaars van die Franse Weerstand
Naak soos 'n martelaar
Daar was drie beeldhouers — die Meyer-broers van Grenoble en Léon Delsaut, elkeen lede van die Franse Weerstand en persoonlik geëer deur Charles de Gaulle. Hulle stryd teen 'n gedugte vyand was die skadu-oorlog genoem of die oorlog sonder uniforms. Die figuur, effens meer as twee meter hoog, laat my aan Rodin se figuur van Die Poort van Hel dink.
Dit is ook by dié standbeeld in Antibes wat slagoffers van hedendaagse terrorisme in Frankryk geëer geword het.